Osa Viialan yhtenäiskoulun oppilaiden vanhemmista aikoo pitää lapsensa pois koulusta tämän viikon lauantaina. Lauantai on Akaassa koulupäivä ja samalla koulun ja kodin päivä, jolloin vanhemmatkin voivat olla mukana koulussa.

Viialan yhtenäiskoulussa on noin 680 oppilasta, ja keskiviikkona iltapäivällä koululakkoon oli ilmoitettu 212 lasta.

Pääosin Facebookissa toimiva lakkoliike käynnistyi viialalaisäidin julkaisemasta viestistä kaupungin johdolle ja ilmoituksesta jättää omat lapset lauantaina kotiin. Viestissä kritisoidaan muun muassa vs. kaupunginjohtaja Briitta-Liisa Sinivuoren esitystä tiistaina kokoontuneelle kaupunginhallitukselle. Esityksen mukaan Keskustan koulun vieressä oleville parakeille ei hankittaisi korvaavia väistötiloja suorahankintana vaan väistötilat järjestettäisiin vaihtoehtoisiin muihin tiloihin 1.11.2017 lukien. Kaupunginhallitus ei hyväksynyt esitystä vaan palautti asian valmisteluun äänin 6-5.